《陇西郡麦积山有献白鹿者洁如霜雪驯养逾年放归旧山十二韵》
宋代·张方平

地得金方正，山藏灵物珍。月宫遗玉兔，仙仗失霜麟。

乳窦冰泉冷，晴原露草春。清风生涧壑，高格对松筠。

久卧常存息，凝思若养神。烟崖一蹭蹬，华馆久埃尘。

我意本云水，无心爱佩绅。平生厌俗客，待尔当嘉宾。

萧洒襟情远，虚恬气韵真。桧轩同鹤静，竹渚伴鸥驯。

龟智沾骊血，牺纯被绣巾。放归旧林麓，好去避虞人。

作者简介：（1007—1091）应天宋城人，字安道，号乐全居士。仁宗景祐元年举茂才异等科，复中贤良方正科。历知昆山县，通判睦州。西夏入犯，上平戎十策。历知谏院，论建甚多，主与西夏讲和。累进翰林学士，拜御史中丞，改三司使。出知数州府。英宗治平中召拜翰林学士承旨。神宗即位，拜参知政事，反对任用王安石，极论新法之害。以太子少师致仕。既告老，而论事益切，于用兵、起狱尤反复言之。卒谥文定。有《乐全集》。